b"\n_START_ARTICLE_\nHospital i llars de la Santa Creu\n_START_SECTION_\nDescripci\xc3\xb3\n_START_PARAGRAPH_\nCal centrar l'atenci\xc3\xb3 en l'edifici m\xc3\xa9s antic del conjunt de l'Hospital, el situat al mateix carrer Benefic\xc3\xa8ncia, una mica m\xc3\xa9s amunt del noviciat de les Germanes de la Consolaci\xc3\xb3. De planta i organitzaci\xc3\xb3 de fa\xc3\xa7ana principal pr\xc3\xa0cticament sim\xc3\xa8trica, t\xc3\xa9 un cos central, on es troba la porta principal, flanquejat a banda i banda per dos cossos m\xc3\xa9s petits que emmarquen dos patis interiors. La preemin\xc3\xa8ncia de valors queda explicada a la perfecci\xc3\xb3 de la fa\xc3\xa7ana principal: el cos central consta de planta baixa i pis, tots dos de les mateixes dimensions, i un altre pis, de dimensions molt redu\xc3\xafdes, queda situat al centre mateix de l'eix central de simetria. Els cossos laterals tenen planta baixa, de la mateixa al\xc3\xa7ada que la del cos central, i un pis, m\xc3\xa9s baix que el del cos central, tots amb teulada predominant a doble vessant. El cos central concentra la redu\xc3\xafda ornamentaci\xc3\xb3: esquem\xc3\xa0tiques pilastres i balc\xc3\xb3 amb arc de mig punt m\xc3\xa9s cornisa al primer pis, i un front\xc3\xb3 al superior.\n_START_SECTION_\nAntiga capella\n_START_PARAGRAPH_\nResta del mur lateral esquerre (costat de l'Evangeli) de la capella, afegit com a prolongaci\xc3\xb3 al cos dret de la fa\xc3\xa7ana principal de l'Hospital. La seva superf\xc3\xadcie es troba dividida en quatre registres verticals._NEWLINE_Els tres primers, des dels peus, presenten arcs de mig punt separats els uns dels altres per pilastres de l\xc3\xadnies molt simples i esquem\xc3\xa0tiques. Aquests arcs emmarquen uns petits espais on es trobaven, probablement, els altars de la capella (la seva planta, rectangular, t\xc3\xa9 la mateixa profunditat que l'intrad\xc3\xb3s de l'arc), amb una forn\xc3\xadcula, tamb\xc3\xa9 d'arc de mig punt, a vegades al centre de la seva paret. Damunt els arcs dels altars i connectant els suposats capitells de les pilastres, apareix una esp\xc3\xa8cie de cornisament, tamb\xc3\xa9 de perfils molt senzills. Aquesta ordenaci\xc3\xb3 del mur lateral d\xc3\xb3na una idea aproximada del tipus de capella existent en el seu moment (idea confirmada per les fotografies que s'observen): planta de nau \xc3\xbanica amb petites obertures a mode de capelles laterals entre uns probables contraforts de redu\xc3\xafda secci\xc3\xb3. El quart registre vertical del mur que encara es mant\xc3\xa9 en peu presenta la superf\xc3\xadcie llisa, sense arcs de mig punt ni forn\xc3\xadcules, probablement l'altar major de la capella. El campanar desaparegut va ser obra de R. Salas i Ricom\xc3\xa0, segons consta al Ministeri de Cultura.\n_START_SECTION_\nCapella de l'Hospital\n_START_PARAGRAPH_\n\xc3\x89s una obra de Frederic Llorca i Mestre del 1982, un edifici religi\xc3\xb3s de planta rectangular, situat dins el recinte de l'Hospital i Llars d'Avis de la Santa Creu, al final del passeig de moss\xc3\xa8n Valls, al costat mateix de la capella del noviciat de la Consolaci\xc3\xb3._NEWLINE_La seva estructura \xc3\xa9s d'una gran senzillesa: una petita nau amb coberta a dues vessants, d'angle d'inclinaci\xc3\xb3 lleuger, que a la part de la cap\xc3\xa7alera es perllonga en un altre cos del mateix tipus, encara que de dimensions m\xc3\xa9s redu\xc3\xafdes. Aquest cos intermedi d\xc3\xb3na pas a un altre, igual, per\xc3\xb2 m\xc3\xa9s petit que els dos primers. Aix\xc3\xad, lateralment, la capella ofereix un curi\xc3\xb3s efecte originat per la successi\xc3\xb3 esglaonada dels tres cossos (a m\xc3\xa9s de la sensaci\xc3\xb3 de bloc compacte per la manca d'obertures). La fa\xc3\xa7ana principal concentra la ornamentaci\xc3\xb3 exterior de l'edifici, en primer lloc dividint la seva superf\xc3\xadcie amb una estructura met\xc3\xa0l\xc2\xb7lica que \xc3\xa9s, en s\xc3\xadntesi, la repetici\xc3\xb3 en dimensions progressivament m\xc3\xa9s petites, de les vessants de la coberta (tamb\xc3\xa9 per la porta), i amb un mural relatiu a fets de les funcions de l'Hospital realitzat a les mateixes manises que cobreixen el mur.\n_START_SECTION_\nHist\xc3\xb2ria\n_START_PARAGRAPH_\nAquest hospital t\xc3\xa9 els seus or\xc3\xadgens en la casa de Benefic\xc3\xa8ncia edificada per Reial Ordre de l'1 de gener de 1796. Entre el 1808 i 1829 i el 1931 s'encarreguen del mateix les Filles de la Caritat de Sant Vicent. L'ajuntament de Tortosa proposa a les germanes de la Caritat, el 1849 que, com havien estat fent a Reus, s'ocupin de la ja anomenada Casa de Miseric\xc3\xb2rdia (asil provincial d'infants exp\xc3\xb2sits, orfes i inv\xc3\xa0lids) i aix\xc3\xad arriba la mare Maria Rosa Molas a la direcci\xc3\xb3 del centre, que amb la seva empenta recupera un digne funcionament, ara com a Hospital de Benefic\xc3\xa8ncia, escola per a nens i, des del 1858, com a primera seu del primer noviciat de la Congregaci\xc3\xb3 de les Germanes de la Consolaci\xc3\xb3. L'any 1925 sembla ser un any significatiu en la hist\xc3\xb2ria de l'hospital, tal com assenyala la placa que centra el petit cos superior de la fa\xc3\xa7ana principal de l'edifici antic, encara que no sabem exactament quina \xc3\xa9s la seva transcend\xc3\xa8ncia espec\xc3\xadfica. Ja despr\xc3\xa9s de la Guerra Civil es constitueix un patronat per a la seva direcci\xc3\xb3. La d\xc3\xa8cada dels 1960 marca la transformaci\xc3\xb3 progressiva de l'hospital, amb noves i modernes edificacions i amb la resid\xc3\xa8ncia dels avis.\n_START_SECTION_\nAntiga capella\n_START_PARAGRAPH_\nAquesta resta correspon a la que fou fins al 1981-1982 la capella de l'Hospital de la Santa Creu, edificada probablement a finals del segle XIX._NEWLINE_Cal recordar que la mare Maria Rosa Molas, directora d'aquest hospital durant bona part de la segona part del segle XIX i fundadora de la congregaci\xc3\xb3 de les Germanes de la Consolaci\xc3\xb3, escoltava missa i feia oraci\xc3\xb3 des d'un petit lloc elevat annexe a la capella que encara avui en dia existeix (d\xc3\xb3na al mur que resta en peu, mantingut potser per conservar aquest testimoni de la vida de la beata)._NEWLINE_La capella fou enderrocada l'any 1982, quan s'inaugur\xc3\xa0 la nova capella situada al final del passeig de moss\xc3\xa8n Valls.\n_START_SECTION_\nCapella de l'Hospital\n_START_PARAGRAPH_\nAquesta capella fou edificada per substituir l'antiga capella que s'aixecava al carrer Miseric\xc3\xb2rdia, al costat mateix de la fa\xc3\xa7ana principal de l'Hospital, la part m\xc3\xa9s antiga del recinte que encara es conserva. La inauguraci\xc3\xb3 de la nova capella va suposar l'enderrocament de l'antiga, l'any 1982."